32005D0072
L 028/49
JURNALUL OFÍCIAL AL UNIUNII EUROPENE
DECIZIA COMISIEI
din 28 ianuarie 2005
de stabilire a unor condiții speciale pentru importurile de produse pescărești din Antigua și Barbuda
[notificată cu numărul C(2004) 4609]
(Text cu relevanță pentru SEE)
(2005/72/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/493/CEE a Consiliului din 22 iulie 1991 de stabilire a condițiilor de sănătate pentru producția și introducerea pe piață a produselor pescărești (1), în special articolul 11 alineatul (1),
întrucât:
(1)
În Antigua și Barbuda s-a efectuat o inspecție în numele Comisiei pentru a se verifica condițiile în care produsele pescărești sunt produse, depozitate și expediate către Comunitate.
(2)
Cerințele legislației din Antigua și Barbuda privind controalele sanitar-veterinare și monitorizarea produselor pescărești pot fi considerate echivalente cu cele prevăzute de Directiva 91/493/CEE.
(3)
În special, „Fisheries Division of the Ministry of Agriculture, Lands and Fisheries (FD)” este în măsură să verifice eficient aplicarea normelor în vigoare.
(4)
FD a dat asigurări oficiale privind respectarea standardelor referitoare la controalele sanitar-veterinare și monitorizarea crustaceelor vii, în conformitate cu capitolul V din anexa la Directiva 91/493/CEE și privind îndeplinirea unor cerințe de igienă echivalente cu cele prevăzute de directiva menționată anterior.
(5)
Este necesar să se stabilească dispoziții detaliate privind produsele pescărești importate în Comunitate din Antigua și Barbuda, în conformitate cu Directiva 91/493/CEE.
(6)
De asemenea, este necesar să se stabilească o listă cu unitățile, navele fabrică sau antrepozitele frigorifice aprobate, precum și o listă cu navele frigorifice echipate în conformitate cu Directiva 92/48/CEE a Consiliului din 16 iunie 1992 de stabilire a normelor minime de igienă care se aplică produselor pescărești obținute la bordul anumitor vase în conformitate cu articolul 3 alineatul (1) litera (a) punctul (i) din Directiva 91/493/CEE (2). Aceste liste ar trebui să se stabilească pe baza unei comunicări a FD adresate Comisiei.
(7)
Este necesar ca prezenta decizie să se aplice la 45 de zile după publicare, pentru a se asigura perioada de tranziție necesară.
(8)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
„Fisheries Division of the Ministry of Agriculture, Lands and Fisheries (FD)” este autoritatea competentă din Antigua și Barbuda desemnată pentru verificarea și certificarea conformității produselor pescărești cu cerințele Directivei 91/493/CEE.
Articolul 2
Produsele pescărești importate în Comunitate din Antigua și Barbuda îndeplinesc cerințele prevăzute la articolele 3, 4 și 5.
Articolul 3
(1) Produsele pescărești sunt crustacee vii.
(2) Fiecare transport este însoțit de un certificat de sănătate numerotat, în original, în conformitate cu modelul din Anexa I și constând dintr-o singură pagină, completat corespunzător, semnat și datat.
(3) Certificatul de sănătate se întocmește în cel puțin una dintre limbile oficiale ale statului membru în care se efectuează controalele.
(4) Certificatul de sănătate conține numele, calitatea și semnătura reprezentantului FD, precum și ștampila sa oficială, într-o culoare diferită de cea a altor mențiuni.
Articolul 4
Produsele pescărești provin din unități, antrepozite frigorifice, nave-fabrică aprobate sau nave frigorifice înregistrate, enumerate în anexa II.
Articolul 5
Toate ambalajele au marcată cu litere de neșters mențiunea „ANTIGUA ȘI BARBUDA” și numărul aprobării/înregistrării unității, navei fabrică, antrepozitului frigorific sau navei frigorifice de origine
Articolul 6
Prezenta decizie se aplică de la 17 martie 2005.
Articolul 7
Prezenta decizie se adresează statelor membre.
Adoptată la Bruxelles, 28 ianuarie 2005.